Soċjetà tiġi oskurata meta ssib ruħha mmexxija minn klassi politika li ma hemmx li toqgħod mar-regoli. Hemm dell twil u skur li jikber meta din il-klassi tippersisti tidħol, il-ħin kollu, fi kwistjonijiet, polemiċi u imġieba żbaljata. Ngħid dell, għax ilkoll nafu li l-poplu huwa fil-maġġoranza tiegħu magħmul minn bnedmin tal-affari tagħhom. Nies ta' fehmiet politiċi u soċjali varji li jirsistu u jistinkaw biex imexxu u jkabbru l-familja tagħhom. Ċittadini li jagħrfu l-problemi u l-kumplikazzjonijiet ta' ħajjithom u jittamaw li l-Gvern inaqqsilhom minnhom, u mhux iżidhomlhom. Għax dawn huma parti mill-ġlidiet kbar tal-ħajja. Inġbar lura mal-Ħallieq Tul din il-ġimgħa nġbart, flimkien ma' diversi oħrajn, fil-knisja parrokkjali ta' Ħ'Attard biex nagħtu l-aħħar tislima lis-sur John Bugeja. Bniedem bħall-oħrajn però, għal min kellu x-xorti li jsir jafu mill-viċin, kien wieħed mimli b'doni mill-isbaħ. John kien fost l-aqwa arluġġara fil-Belt, fejn kien iservi għal snin twal. Kien il-bniedem li tmur għandu jekk trid issewwi arloġġ jew tixtri wieħed, għax kellu s-sengħa fih. Parir tajjeb jagħtik mill-ewwel, u sirt nafu tajjeb ħafna jien ukoll anki fuq il-ħajja inġenerali. Għal snin twal kont nibda l-jum flimkien miegħu b'kafè għand Cordina. Bl-arloġġ f'idu Hemm kien jafdali u jirrakkuntali t-tbatijiet kbar li għadda minnhom jum wara jum sabiex imexxi 'l quddiem in-negozju, u jaqla' x'jiekol għal familtu. John kien jagħmel kollox fil-ħin, b'attenzjoni u bi preċiżjoni. Kien mimli b'enerġija, tbissima u nerviżiżmu san li jmexxi mill-ewwel dak li jkollu f'idejh. Kien jaf x'inhuwa jagħmel u jistinka b'għaqal kbir għalih. Ma hemmx dubju li pajjiżna tilef ċittadin den tiegħu. Bniedem li, għalija, jirrappreżenta l-imġieba korretta u mistennija minn dawk li tul ħajjithom ħadmu ma' oħrajn għall-oħrajn. Arloġġ tar-ramel Pajjiżna huwa, fil-verità, magħmul minn diversi persuni li jħaddmu kull ġurnata s-solidarjetà mal-oħrajn. Għandna ħafna nies li huma tal-affari tagħhom li isimhom ma jissemmiex, imma ħidmithom tinħass. Hemm xibka ta' għajnuna, ta' assistenza, ta' rispett reċiproku li jżommu u jservu s-sewwa. Bnedmin li jafu lil xulxin, jaħirbu milli jwettqu azzjonijiet żbaljati u jippruvaw ikunu ta' spalla lid-diversi li jsibu ruħhom f'diffikultajiet varji. Poplu li baqa' jżomm il-bandiera soċjali tperper 'il fuq. Li jagħraf li f'kull ħajja, fil-bidu hemm it-tmiem. Jaġixxi fuq il-fatt li hemm arloġġ tar-ramel speċjali għaddej għal kull bniedem li, fl-aħħar tiegħu, irid jagħti kont lill-Ħallieq tagħna. Arloġġ tal-knisja Il-bnedmin f'din is-soċjetà jgħixu u jaħdmu mingħajr ma jkunu għad-dawl. Ftit ħafna ħidmiethom tiġi għad-dawl tal-gazzetti jew tal-medja l-oħra. Biss, min qiegħed fil-ħajja politika jaf li dak li jwettaq, u dak li jagħmel jinstema' sew, sija dak li jsir mal-jum, kif ukoll dak li jsir mal-lejl. Bħall-arloġġ tal-knisja għandu jkun jaf li ma' kull kwarta hemm it-tokki għaddejja. Biss, kif qegħdin sfortunatament naraw, il-każijiet ta' aġir żbaljat flok jisparixxu qegħdin jikbru ferm u ferm aktar. Min għandu bħalissa l-poter f'idejh m'huwiex jifhem kemm irid joqgħod attent. Kemm għandu responsabbiltajiet f'kull ħin u f'kull mument tal-ħajja. Fejn f'għajnejn il-pajjiż ma hemmx distinzjoni bejn il-ħajja pubblika u dik privata. Magna tal-arloġġ L-azzjonijiet li din il-klassi politika twettaq, u dawk li iktar tard insiru nafu bihom, qegħdin jixħtu dell ikrah fuq is-soċjetà tagħha. Hemm komportament li kull ministru għandu jġib ruħu fih. Hemm dak li huwa miktub u dak li m'huwiex, imma mistenni minnu. Preżentement,f'din l-amministrazzjoni ma hemmx attenzjoni għal dan. Dan ma jfissirx li ma kienx hemm diversi bnedmin oħra li ġew qabilna u servew fit-tajjeb. Li ħadmu sabiex jgħinu lil dawk li jbatu kull ġurnata biex jaqilgħu l-ewro tagħhom. Għandna diversi Prim Ministri u politiċi passati li kienu magni ta' arloġġ, eżemplari u l-imġieba tagħhom kienet korretta fil-privat u fil-pubbliku. Għandna arloġġ minnu Proprju lbieraħ sellimna l-memorja ta' wieħed mill-aqwa Prim Ministri ta' pajjiżna u tal-Partit Nazzjonalista, Sir Ugo Mifsud. Avukat magħruf mad-dinja, bniedem li serva lil pajjiżu għal snin diffiċli u li ħadem għall-proxxmu. Ma sarx sinjur fil-politika, anzi ħa mrar varju minnha. Kien bniedem li l-poplu, anzi, seta' jiddependi minnu. Korrett, onest, preparat, b'reputazzjoni mill-aqwa u li, mar fejn mar u tkellem ma' min tkellem, ħalla wirt għalina. Kellna arloġġ minnu, li anke jekk kien ressaq huwa wkoll każijiet ta' libell, ma wasalx biex jippreżenta mandati kontra min kien uża l-pinna kontrih. Kien, fuq kollox, il-bniedem li ħamsa u sebgħin sena ilu ħalla din id-dinja waqt li fil-Parlament kien qiegħed jiddefendi u jitkellem kontra azzjoni ħażina u żbaljata li kienet qegħda tinħema kontra politiċi oħra. Arloġġ politiku wieqaf Il-kuntrasti bejn il-mod ta' kif wieħed iġib ruħu fil-politika u kif le hemm qegħdin, għal għajnejn il-pajjiż. Kif l-istess huwa l-kuntrast bejn il-linja politika li ma' kull jum qegħa toħroġ li l-Gvern, li għamel issa arti mill-klijenteliżmu, mill-preferenzi u l-korruzzjoni u diversi oħra li kien hemm qabel. Il-fatt li għandna politiċi li m'humiex isegwu l-eżempji tajba tal-passat ma jfissirx li għandna nieqfu milli naħdmu għas-sewwa. Ħafna minna qegħdin fil-politika għall-oħrajn, u nifhmu li b'din it-tmexxija qegħdin immorru lura u nitilfu f'ħin prezzjuż għalina lkoll. Nifhmu li l-arloġġ tal-politika tas-sewwa huwa preżentement wieqaf. Proprju minħabba dan li nkomplu bil-persistenza u bl-insistenza kostanti tagħna ta' arluġġari għas-sewwa sabiex is-sitwazzjoni tinbidel.
Sar ħin l-Arluġġar